
Senāts šādā sastāvā: senatori Jānis Rozenbergs, Irīna Jansone, Māris Leja,

[bookmark: _Hlk231283748]iepazinies ar apsūdzētās [pers. A] aizstāvja zvērināta advokāta Raivja Stumberga kasācijas sūdzību par Kurzemes apgabaltiesas 2025. gada 13. novembra lēmumu, atzīst, ka ir pamats atteikt ierosināt kasācijas tiesvedību.
[bookmark: _Hlk224897367]Aizstāvis kasācijas sūdzībā lūdz atcelt apelācijas instances tiesas lēmumu un lietu nosūtīt jaunai izskatīšanai apelācijas instances tiesā.
Pamatojot kasācijas sūdzībā izteikto lūgumu, aizstāvis norādījis, ka apelācijas instances tiesa: 1) nav pamatojusi Krimināllikuma 327. panta pirmajā daļā paredzētā noziedzīgā nodarījuma objekta apdraudējumu [pers. A] darbībās; 2) nepamatoti atzinusi
izvērtējumu par nepieciešamību grozīt Informācijas centra iepirkumu plānu 2021. gadam, kā arī iestādes rīkotajos iepirkumos ar identifikācijas Nr. IeM IC 2021/4 ,,Drošu tehnoloģisko rīku un risinājumu izveide četriem gadiem” un Nr. IeM IC 2021/5,,Videokameru iegāde un uzstādīšana uz četriem gadiem” piemērot Publisko iepirkumu likuma 8.panta septītās daļas 3. punktā paredzēto sarunu procedūru (turpmāk – Izvērtējums) Izvērtējumu par šā noziedzīgā nodarījuma priekšmetu, lai gan tam nav juridiska spēka; 3) nav pamatojusi dokumenta viltošanas objektīvās puses esību, jo [pers. A] nav bijusi Izvērtējuma teksta autore un viņas darbības aprobežojušās ar vīzas ,,Saskaņoju” uzrakstīšanu un parakstīšanu; 4) nepamatoti atzinusi tieša nodoma esību, jo Izvērtējuma saturs [pers. A] esot bijis prezentēts mutvārdos jau 2021. gada 22. februārī; 5) nepamatoti piekritusi secinājumam, ka Izvērtējums sagatavots 2021. gada jūnijā, pārāk lielu nozīmi piešķirot dokumenta metadatiem; 6) nav izvērtējusi pirmās instances tiesas rīcību, nolemjot viltoto Izvērtējumu atgriezt  Informācijas centram.
Saskaņā ar Kriminālprocesa likuma 573.1 panta pirmo daļu tiesa atsakās ierosināt kasācijas tiesvedību, ja kasācijas sūdzība vai protests neatbilst šā likuma 569., 571., 572. panta un 573. panta pirmajā daļā minētajām prasībām. 
Atbilstoši Kriminālprocesa likuma 569. panta pirmajai daļai pārsūdzēšana kasācijas kārtībā ir rakstveida kasācijas protesta vai sūdzības iesniegšana Augstākajā tiesā par tāda apelācijas instances tiesas nolēmuma tiesiskumu, kurš vēl nav stājies spēkā, nolūkā panākt tā atcelšanu pilnībā vai kādā tā daļā vai arī tā grozīšanu juridisku iemeslu dēļ. Šī panta trešā daļa noteic, ka kasācijas instances tiesa pierādījumus lietā no jauna neizvērtē.
Senāts konstatē, ka kasācijas sūdzībā faktiski atkārtoti apelācijas sūdzībā norādītie argumenti par [pers. A] darbību raksturu, Izvērtējuma sagatavošanas laiku, Izvērtējuma nozīmi lietā, [pers. A] parakstītās vīzas ,,Saskaņoju” nozīmi un apsūdzētās subjektīvo attieksmi pret inkriminēto noziedzīgo nodarījumu.
Apelācijas instances tiesa šos argumentus ir izvērtējusi un atzinusi, ka pirmās instances tiesa pamatoti konstatējusi [pers. A] vainīgumu Krimināllikuma 327. panta pirmajā daļā paredzētā noziedzīgā nodarījuma izdarīšanā. Tiesa ir norādījusi, ka Krimināllikuma 327. pantā paredzētā noziedzīgā nodarījuma objekts ir valsts institūciju dienesta normāla darbība un ka faktiskajiem apstākļiem neatbilstoša dokumenta noformēšana ar atpakaļejošu datumu apdraud šo objektu. Tiesa vērtējusi arī aizstāvības argumentus par Izvērtējuma juridisko spēku un secinājusi, ka apstāklis, ka Izvērtējums nav reģistrēts Informācijas centrā un tam nav reģistrācijas numura, pats par sevi neizslēdz tā atzīšanu par Krimināllikuma 327. panta pirmajā daļā paredzētā noziedzīgā nodarījuma priekšmetu.
Pretēji kasācijas sūdzībā norādītajam, apelācijas instances tiesa ir vērtējusi arī aizstāvības argumentu par noziedzīgā nodarījuma objektīvās puses neesību, proti, ka [pers. A] nav bijusi Izvērtējuma teksta autore. Tiesa atzinusi, ka [pers. A] noziedzīgā darbība izpaudās nevis kā Izvērtējuma teksta sastādīšana, bet kā nepatiesu ziņu norādīšana dokumentā, uzrakstot un ar parakstu apliecinot vīzu ,,Saskaņoju”, kas datēta ar 2021. gada 22. februāri, t. i., norādot faktiskajiem apstākļiem neatbilstošu datumu. Tiesa secinājusi, ka šī vīza atbilstoši 2018. gada 4. septembra Ministru kabineta noteikumu Nr. 558 ,,Dokumentu izstrādāšanas un noformēšanas kārtība” 73. punkta 22. apakšpunktam ir dokumenta rekvizīts un tās datēšana ar faktiskajiem apstākļiem neatbilstošu datumu vērtējama kopsakarā ar pārējiem lietā pārbaudītajiem pierādījumiem.
Apelācijas instances tiesa ir vērtējusi arī aizstāvības versiju, ka Izvērtējuma saturs [pers. A] esot mutvārdos prezentēts jau 2021. gada 22. februārī. Tiesa šo versiju atzinusi par nepamatotu un norādījusi uz lietā konstatētajiem apstākļiem par dokumenta sagatavošanas laiku, tostarp Izvērtējumā ietverto atsauci uz 2021. gada 19. maija Valsts informācijas sistēmu attīstības plānošanas vadlīnijām, kā arī citiem pierādījumiem, kas apstiprina Izvērtējuma sagatavošanu 2021. gada jūnijā. Tādējādi apelācijas instances tiesa ir sniegusi vērtējumu aizstāvības argumentiem par noziedzīgā nodarījuma subjektīvās puses neesību, par dokumenta iespējamu mutisku prezentēšanu, par metadatu nozīmi Izvērtējuma sagatavošanas laika noteikšanā.
[bookmark: _Hlk233285125]Senāts konstatē, ka aizstāvja kasācijas sūdzībā ietvertie apsvērumi par Izvērtējuma sagatavošanas laiku, Izvērtējuma saturu, [pers. A] parakstītās vīzas nozīmi, apsūdzētās nodoma esību un [pers. A] liecību ticamību ir saistīti ar lietā iegūto pierādījumu novērtējumu un no tiem izdarītajiem faktiskajiem secinājumiem. 
Senāts konstatē, ka arī kasācijas sūdzībā norādītais arguments par pirmās instances tiesas rīcību saistībā ar Izvērtējuma atdošanu Informācijas centram pēc būtības ir balstīts uz sūdzības iesniedzēja atšķirīgu lietas faktisko apstākļu vērtējumu. Jautājums par rīcību ar dokumentu pēc nolēmuma spēkā stāšanās neatspēko tiesas secinājumus par [pers. A] darbībām, Izvērtējuma sagatavošanas apstākļiem un dokumentā norādīto ziņu neatbilstību faktiskajiem apstākļiem. 
[bookmark: _Hlk233285258]Senāts atzīst, ka aizstāvja kasācijas sūdzības argumenti kopumā pamatoti ar sūdzības iesniedzēja atšķirīgo viedokli par lietā konstatētajiem faktiskajiem apstākļiem, pierādījumu ticamību, pietiekamību un nozīmi, kā arī par no pierādījumiem izdarāmajiem secinājumiem un vērsti uz to, lai panāktu apelācijas instances tiesas nolēmuma atcelšanu nevis juridisku, bet faktisku iemeslu dēļ, kas ir pretrunā ar Kriminālprocesa likuma 569. panta pirmo daļu. Senāts norāda, ka lietā iegūto pierādījumu izvērtējumu atbilstoši likumam veic tiesa, kas iztiesā lietu pēc būtības.
Minētais ir pamats atteikumam ierosināt kasācijas tiesvedību saskaņā ar Kriminālprocesa likuma 573.1 panta pirmo daļu.
[bookmark: _Hlk190784919]Pamatojoties uz Kriminālprocesa likuma 573. panta trešo un piekto daļu, 573.1 panta pirmo daļu, Senāts

nolēma

atteikt ierosināt kasācijas tiesvedību.

Lēmums nav pārsūdzams.

